text: মজেস কস্তা, সিএসসি (১৭ নভেম্বর ১৯৫০–১৩ জুলাই ২০২০) বাংলাদেশের চট্টগ্রাম বিভাগের খ্রিস্টানদের প্রধান ধর্মগুরু। চট্টগ্রাম চট্টগ্রাম মহাধর্মপ্রদেশের প্রথম আর্চবিশপ।
  
  জন্ম ও শিক্ষা 
  মজেস কস্তা ১৯৫০ সালের ১৭ নভেম্বর গাজীপুর জেলার কালীগঞ্জ উপজেলায় তুমুলিয়া গ্রামে সাধু যোহনের গির্জায় জন্মগ্রহণ করেন। তিনি বাবা-মার সর্বকনিষ্ঠ সন্তান। ১৯৬৩ সালে বান্দুরা লিটল ফ্লাওয়ার মাইনর সেমিনারিতে ভর্তি হন। ১৯৬৯ সালে বান্দুরা হলিক্রশ হাইস্কুল থেকে মানবিক শাখায় প্রথম বিভাগে মেট্রিক পাস করেন। পরবর্তীতে ঢাকার নটর ডেম কলেজ থেকে ১৯৭১ সালে প্রথম বিভাগে আইএ ও ১৯৭৩ সালে বিএ পাস করেন। নটর ডেম কলেজে পড়ার সময় ১৯৭১ সালে পবিত্র ক্রুশ সন্ন্যাস সংঘে যোগ দেন। ১৯৮৬ সালে সেন্ট টমাস অ্যাকুইনাস বিশ্ববিদ্যালয় থেকে আধ্যাত্মিকতা ও যাজকীয় ধর্মতত্ত্বের ওপর ডিগ্রি অর্জন করেন। ১৯৮৯ সালে রোমের পনটিফিসিয়াল গ্রেগরিয়ান বিশ্ববিদ্যালয় থেকে মনোবিজ্ঞান ও কাউন্সেলিং-এর ওপর ডিগ্রি অর্জন করেন।
  
  কর্মজীবন 
  মজেস কস্তা ১৯৭১ সালে পবিত্র ক্রুশ সন্ন্যাস সংঘে যোগ দেন এবং ১৯৮১ সালের ২০ জানুয়ারি চূড়ান্ত সন্ন্যাসব্রত গ্রহণ করে ডিকন পদে অভিষিক্ত হন। ৫ ফেব্রুয়ারি আর্চবিশপ মাইকেল রোজারিও তাকে গ্রামের বাড়ি তুমুলিয়ায় যাজক হিসেবে অভিষিক্ত করেন। ১৯৮১ থেকে ১৯৮৩ সাল পর্যন্ত শ্রীমঙ্গল ধর্মপল্লীর সহকারী পাল-পুরোহিত হিসেবে কাজ করেন। তিনি ১৯৯২ সাল থেকে ১৯৯৬ সাল পর্যন্ত ঢাকার বনানী উচ্চ সেমিনারিতে মনোবিজ্ঞান ও যাজকীয় ধর্মতত্ত্বে অধ্যাপনা করেন। ১৯৯৫ সালে রামপুরার হলিক্রস স্কলাস্টিকেটের পরিচালক হিসেবে নিয়োজিত হন। এছাড়া সন্ন্যাস সংঘের সাধারণ পরিষদ সদস্যও নির্বাচিত হন। ১৯৯৬ সালে পোপ দ্বিতীয় জন পল তাকে দিনাজপুর ধর্মপ্রদেশের ষষ্ঠ বিশপ হিসেবে নিযুক্ত করেন। ২০১১ সালের ২৭ মে চট্টগ্রামের পঞ্চম বিশপ নিযুক্ত হন। ২০১৭ সালের ২ ফেব্রুয়ারি খ্রিষ্টান সম্প্রদায়ের প্রধান ধর্মগুরু পোপ ফ্রান্সিস চট্টগ্রাম মহাধর্মপ্রদেশ প্রতিষ্ঠা করে মজেস কস্তাকে এর প্রথম আর্চবিশপ মনোনীত করেন। মৃত্যুর আগ পর্যন্ত তিনি এ পদে অধিষ্ঠিত ছিলেন। এছাড়া তিনি বাংলাদেশ ক্যাথলিক বিশপ কনফারেন্সের মহাসচিব ও এর স্বাস্থ্যবিষয়ক কমিশনের সভাপতি ছিলেন।
  
  মৃত্যু 
  ২০২০ সালের ১৩ জুলাই মস্তিষ্কে রক্তক্ষরণজনিত কারণে ঢাকার স্কয়ার হাসপাতালে মৃত্যুবরণ করেন। এর আগে ১৩ জুন শ্বাসকষ্টজনিত সমস্যা নিয়ে তাকে হাসপাতালে ভর্তি করা হয়। পরদিন তিনি করোনাভাইরাসে আক্রান্ত বলে জানা যায়। ২২ জুন তিনি করোনাভাইরাস মুক্ত হন এবং ৭ জুলাই পুরোপুরি সুস্থ হয়ে ওঠেন। কিন্তু আবার আবার অসুস্থ হয়ে পড়লে ৯ জুলাই তাকে আইসিইউতে স্থানান্তর করা হয়। চিকিৎসাধীন অবস্থায় মস্তিষ্কে দুইবার রক্তক্ষরণ হলে ১৩ জুলাই তিনি মারা যান। ১৪ জুলাই চট্টগ্রামের পাথরঘাটা ক্যাথেড্রাল গির্জার পাশের কবরস্থানে সমাহিত করা হয়।
  
  তথ্যসূত্র
  
  বহিঃসংযোগ 
  
  বিষয়শ্রেণী:১৯৫০-এ জন্ম
  বিষয়শ্রেণী:২০২০-এ মৃত্যু
  বিষয়শ্রেণী:রোমান ক্যাথলিক
  বিষয়শ্রেণী:রোমান ক্যাথলিক বিশপ
  বিষয়শ্রেণী:বাংলাদেশী রোমান ক্যাথলিক বিশপ
  বিষয়শ্রেণী:ঢাকার ব্যক্তি
title: মজেস কস্তা